### Beslutningstema

Det skal besluttes om Forvaltningen skal gå videre med planlægningen for Skyttecenter ved [adresse], Sæd.

### Sagsfremstilling

Idehøringen for Skyttecenteret er nu afsluttet og klar til behandling.

I forbindelse med høringen er der indkommet 36 høringssvar, hvoraf 26 høringssvar var imod projektet. I blandt svarerne var der også underskriftsindsamlinger både for og imod. Der foreligger samtid også bemærkninger fra tyske naboer. I idehøringen er der kommet forslag ind om, at området skal henligge, som det gør i dag, eller at der også kunne opføre solcelleanlæg på arealet.

Høringssvarene imod argumenterer med, at der vil komme støj fra skydningen, støj og gener fra trafik til og fra centeret, at det vil påvirke natura2000 område og at jordvoldene vil være deponianlæg. Høringssvarene for går på, at projektet vil skabe biodiversitet, og at det vil være med til at skabe udvikling samtidig med, at muligheder for skytteforeningerne i Tønder styrkes. Flere af høringssvarene stiller spørgsmål ved flere forhold om natur og miljø.

Der er udarbejdet en Natura2000 væsentlighedsvurdering om skyttecenterets påvirkning af Natura2000 området beliggende øst for projektområdet. Væsentlighedsvurderingen er kommet frem til, at skyttecenteret ikke vil påvirke Natura2000 området samt bilag 4 arter.

I forbindelse med lokalplanlægningen skal der fremlægges en støjberegning, som også skal bruges i forbindelse med miljøgodkendelsen af et skyttecenter. Der skal også udarbejdes en screening, hvor blandt andet trafik, natur og støj vil være med i.

Planlægningen vil også fastlægge områdets anvendelse til skyttecenter. Deponianlæg vil der ikke blive planlagt for. Dog kan virksomheder/skyttecenteret i forbindelse med deres miljøgodkendelse søge om, at etablere en støjvold ved virksomheden. Kommunen vil normalt give lov til, at nødvendige støjvolde etableres med lettere forurenet jord også kaldet kategori 2 jord. Ønsker virksomheden at benytte lettere forurenet jord til volden, skal de via en støjrapport dokumentere, at der er behov for volden i forhold til at kunne overholde de vejledende grænseværdier for støj. Den anvendte jord skal analyseres og overholde særlige grænseværdier for forurenende stoffer samt anmeldes i jordweb, så kommunen kan følge, hvilken jord og hvor meget, der anvendes til volden. Kommunen vil naturligvis inden godkendelse lave en risikovurdering på, om det er miljømæssigt forsvarligt at benytte jorden i det pågældende område.

I miljøgodkendelsen vil der bl.a. blive stillet vilkår til, hvor høj volden må være, samt hvilken jord og hvor meget, der må anvendes til volden. Der vil også typisk blive stillet vilkår om, at det lettere forurenede jord kun må benyttes i kernen af volden, og at volden skal afsluttes med mindst en halv meter ren jord (inden for den godkendte højde).

Forholdet omkring et skyttecenter, som projektforslaget fremlægger, vil dermed skulle igennem en lokalplan og kommuneplanlægning, hvor forhold om lige netop støj, trafik og anvendelse vil blive belyst og behandlet. Derudover vil støjvoldenes indhold og støj også blive behandlet igennem miljøgodkendelse i henhold til miljølovgivningen.

Forvaltningen kan igangsætte planlægningsfasen med lokalplan og kommuneplantillæg med tilhørende screening for at få redegjort for ovenstående. Planlægningen skal i offentlig høring og der skal foretages en ESPOO-høring (høring af [adresse]).

Igangsætning af lokalplanen forelægges sideløbende i Teknik- og Miljøudvalget hvad angår lokalplanen og i Klima, Vækst og Udviklingsudvalget for Kommuneplandelen.

### Indstilling Fagchefen for Klima, Plan og Udvikling indstiller,

at det drøftes om lokalplanlægningen skal pågå eller om ansøgningen sættes i bero.

### Beslutning

Flertallet i Teknik- og Miljøudvalget ønsker ikke, at planlægningen fortsætter. Leif Andersen (C) stemte for videre planlægning.

Teknik og Miljøudvalget erklærede Johannes Jessen (A) for inhabil i sagen. Johannes Jessen (A) deltog derfor ikke i behandlingen af punktet.